钦定古今图书集成/方舆汇编/职方典/第1185卷 > 《赤壁矶漫兴》袁文伯
## 钦定古今图书集成/方舆汇编/职方典/第1185卷 > 《赤壁矶漫兴》袁文伯

《赤壁》水落石粼粼，我来石上投竿纶。渭滨之璜那可
钓，白鱼吹浪如相徇。衡门豪悰寄泌水，忘饥岂是河
中鲤。罢钓浩歌怀美人，美人隔岸拾芳芷。会须散步
孤鹤洲，问我何如壬戌秋。我思东风月犹昨，清风江
上同悠悠。顾我老非西蜀客，沉沦弗梦长安陌。醉馀
枕石蝴蝶飞，觉来仰见东方白。